不二門
作者：白居易
朝代：唐

paragraphs: 兩眼日將闇，四肢漸衰瘦。
束帶賸昔圍，穿衣妨寬袖。
流年似江水，奔注無昏晝。
志氣與形骸，安得長依舊。
亦曾登玉陛，舉措多紕繆。
至今金闕籍，名姓獨遺漏。
亦曾燒大藥，消息乖火候。
至今殘丹砂，燒乾不成就。
行藏事兩失，憂惱心交鬬。
化作顦顇翁，拋身在荒陋。
坐看老病逼，須得醫王救。
唯有不二門，其間無夭壽。